24CS ลุ้นวิ่งเหนือจอง 3.40 บ. โชว์แบ็กล็อกทะลัก 1.2 พันลบ. หนุนกำไรโตกระโดด
“ทเวนตี้ โฟร์ คอน แอนด์ ซัพพลาย” หรือ 24CS ผู้ประกอบธุรกิจนำเข้าและตัวแทนจัดจำหน่ายอุปกรณ์ปรับ-ระบายอากาศ ดีเดย์เข้าเทรดใน mai วันนี้ (3 ต.ค.) ลุ้นวิ่งเหนือจองไอพีโอ 3.40 บาท เตรียมนำเงินระดมทุนกว่า 442 ล้านบาท ใช้เสริมศักยภาพการรับงานบิ๊กโปรเจกต์ พร้อมตุนแบ็กล็อกแน่น 1,168 ล้านบาท หนุนกำไรโตกระโดด
24CS ลงสนามเทรด mai วันนี้ ลุ้นวิ่งเกินจอง 3.40 บาท โชว์งบ 6 เดือนแรกปีนี้ เบ่งกำไรสุทธิ 406.78 ล้านบาท โต 123.67%
4 ต.ค. 2565

ผู้สื่อข่าวรายงานว่า วันนี้ (3 ต.ค.) หุ้นสามัญของบริษัท ทเวนตี้ โฟร์ คอน แอนด์ ซัพพลาย จำกัด (มหาชน) หรือ 24CS จะเข้าซื้อขายในตลาดหลักทรัพย์ เอ็ม เอ ไอ (mai) วันแรก ในหมวดธุรกิจอสังหาริมทรัพย์และก่อสร้าง โดยมีทุนชำระแล้ว 215 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 300 ล้านหุ้น และหุ้นบริษัทเสนอขายหุ้นให้กับประชาชนทั่วไปครั้งแรก (IPO) จำนวน 130 ล้านหุ้น ในราคาหุ้นละ 3.40 บาท คิดเป็นมูลค่าระดมทุน 442 ล้านบาท มูลค่าหลักทรัพย์ ณ ราคา IPO 1,462 ล้านบาท
ทั้งนี้การกำหนดราคาเสนอขายหุ้น IPO คิดเป็นอัตราส่วนราคาต่อกำไรสุทธิต่อหุ้น (P/E ratio) ที่ 48.57 เท่า คำนวณจากกำไรสุทธิ 12 เดือนย้อนหลังตั้งแต่วันที่ 1 กรกฎาคม 2564 ถึงวันที่ 30 มิถุนายน 2565 ซึ่งเท่ากับ 29.14 ล้านบาท หารด้วยจำนวนหุ้นสามัญทั้งหมดภายหลังการเสนอขายหุ้นครั้งนี้ (fully diluted) คิดเป็นกำไรสุทธิต่อหุ้น 0.07 บาท โดยมีบริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) เป็นที่ปรึกษาทางการเงิน และบริษัทหลักทรัพย์ เอเชีย เวลท์ จำกัด เป็นผู้จัดการการจัดจำหน่าย
ด้านนายประพันธ์ เจริญประวัติ ผู้จัดการตลาดหลักทรัพย์ mai เปิดเผยว่า ตลาดหลักทรัพย์ mai ยินดีต้อนรับหุ้น 24CS ประกอบธุรกิจผู้นำเข้าและตัวแทนจำหน่ายอุปกรณ์ปรับอากาศและระบายอากาศ และรับเหมาติดตั้งระบบวิศวกรรมประกอบอาคาร เข้าซื้อขายในตลาดฯ mai ภายใต้กลุ่มอสังหาริมทรัพย์และก่อสร้างในวันนี้(3 ต.ค.65) เป็นวันแรก
ขณะที่นายยศวีย์ วัฒนธีระกิจจา ประธานเจ้าหน้าที่บริหาร 24CS เปิดเผยว่า บริษัทมีจุดแข็งคือการเป็นผู้จัดจำหน่ายอุปกรณ์ระบบปรับอากาศของแบรนด์ชั้นนำทั้งในและต่างประเทศ ทำให้สามารถบริหารจัดการต้นทุนได้อย่างมีประสิทธิภาพ รวมทั้งมีทีมวิศวกรที่มีประสบการณ์และความเชี่ยวชาญในการติดตั้งงานระบบ โดยเฉพาะระบบปรับสภาวะอากาศและควบคุมสภาพแวดล้อมภายใน เป็นที่ยอมรับในเรื่องคุณภาพงานจนได้รับความไว้วางใจจากลูกค้าอย่างต่อเนื่อง โดยเงินที่ได้จากการระดมทุนในครั้งนี้จะนำไปใช้เป็นเงินทุนหมุนเวียนในการดำเนินธุรกิจของบริษัท
สำหรับ 24CS มีผู้ถือหุ้นใหญ่ หลัง IPO ได้แก่ นายยศวีย์ วัฒนธีระกิจจา ถือหุ้น 24.42% นายสันติ มณีวงศ์ ถือหุ้น 24.42% นายธวัชชัย จิรวัฒนอังคณา นางประไพ วงศ์มาเกษ และนายพูลสวัสดิ์ ศรีภัทรานุสรณ์ ถือหุ้นคนละ 6.98% บริษัทมีนโยบายจ่ายเงินปันผลให้แก่ผู้ถือหุ้นในอัตราไม่ต่ำกว่า 40% ของกำไรสุทธิหลังหักภาษีเงินได้นิติบุคคล
ด้านบริษัทหลักทรัพย์ เอเชีย เวลท์ จำกัด ในฐานะผู้จัดการการจัดจำหน่ายหุ้นสามัญเพิ่มทุน บริษัท ทเวนตี้ โฟร์ คอน แอนด์ ซัพพลาย จำกัด (มหาชน) หรือ 24CS ในครั้งนี้ เปิดเผยว่า หุ้น IPO ของ 24CS จำนวน 130 ล้านหุ้น ในราคาหุ้นละ 3.40 บาท ได้รับความสนใจจากนักลงทุนจองซื้อเข้ามาเกินกว่าจำนวนที่จัดสรร สะท้อนความเชื่อมั่นธุรกิจและแผนการเติบโตที่ชัดเจน อีกทั้งการกำหนดราคาถือเป็นระดับราคาที่เหมาะสม
ทั้งนี้จาก ณ วันที่ 30 มิ.ย. 65 บริษัทมีมูลค่างานในมือ (Backlog) ประมาณ 1,168 ล้านบาท ซึ่งคาดจะทยอยรับรู้รายได้ในปี 65 นี้ และในปีหน้า (ปี 66) อีกทั้งยังมีโอกาสจากการเข้าร่วมประมูลงานใหม่ในช่วงไตรมาส 3/65 และไตรมาส 4/65 อีกประมาณ 1,500-2,000 ล้านบาท ซึ่งคาดว่าจะได้งาน 50-60% รับภาพรวมอุตสาหกรรมก่อสร้างที่กลับมาฟื้นตัวชัดเจน จะช่วยสนับสนุนเป้าหมายปี 65 ให้เติบโตเมื่อเทียบกับปีก่อนที่มีรายได้รวมอยู่ที่ 624.11 ล้านบาท และมีกำไรสุทธิ 19.46 ล้านบาท โดยส่วนใหญ่การเติบโตจะมาจากธุรกิจรับเหมาก่อสร้าง
ขณะที่ผลการดำเนินงานของ 24CS ในงวด 6 เดือนแรกของปี 2565 บริษัทมีรายได้รวม 406.78 ล้านบาท เพิ่มขึ้น 123.67% จากงวดเดียวกันของปีก่อน และมีกำไรสุทธิอยู่ที่ 11.91 ล้านบาท เพิ่มขึ้น 433.94% จากงวดเดียวกันของปีก่อน และในปี 2565 นี้ มั่นใจงานในมือที่อยู่ระหว่างรอส่งมอบตามแผน จะสนับสนุนเป้าหมายการเติบโตของบริษัทให้เป็นไปตามที่วางไว้ จากปัจจัยสนับสนุนงานในมือที่ทยอยรับรู้รายได้ในปีนี้ประมาณ 50% และโอกาสได้งานประมูลใหม่ที่คาดว่าจะมีรับรู้รายได้ประมาณ 15% ในปีนี้เช่นกัน